Monica Dickens

Monica Enid Dickens (født 10. mai 1915 i London, død 25. desember 1992 i Reading i Berkshire) var en britisk forfatter. Hun var oldebarnet til forfatteren Charles Dickens.


== Bakgrunn ==
Dickens hadde forskjellige yrker og arbeidet både som sykepleier og på en flyfabrikk, før hun begynte i en lokal avis i Hitchin.


== Forfatterkarrieren ==
Hennes bokdebut One Pair of Hands bygget på hennes egne erfaringer da hun som ung kvinne på 1930-tallet begynte å ta arbeid som kokk og hushjelp uten å kunne stort om hverken matlaging eller annet husarbeid; hun hadde bakgrunn fra en velstående familie som var sjokkert da hun «meldte overgang» til tjenerskapet på denne måten. Boken beskriver hvordan hun gradvis lærte seg å mestre oppgavene i sitt nye liv, og gir samtidig innblikk i forskjellen på herskap og tjenere i datidens England. Boken har en humoristisk tone, og ble svært godt mottatt. Hun skrev boken på bare seks uker. Den la grunnlaget for en lang forfatterkarriere, og da hun døde i 1992 hadde One Pair Of Hands kontinuerlig vært i salg siden førsteutgivelsen i 1939.Den neste boken hennes, Mariana, var en roman. I 1942 ga hun ut en bok med tittelen One Pair Of Feet, som var basert på hennes erfaringer som sykepleier for sårede soldater på et sykehus i Windsor. Da boken kom ut hadde hun allerede sluttet som sykepleier og begynt å arbeide på en Spitfire-fabrikk. Senere ga hun ut en rekke skjønnlitterære bøker som fikk strålende omtaler både fra anmeldere og forfatterkolleger.I 1951 giftet hun seg med en amerikansk offiser og flyttet til USA der hun fortsatte forfattervirksomheten, men også hadde en populær, ukentlig spalte i tidsskriftet Woman's Own gjennom 20 år. Hun leste mye selv, og begynte etter hvert også som litteraturanmelder.Boken The Listeners (1970; norsk oversettelse samme år: Noen å betro seg til) bygger på hennes egne erfaringer fra hjelpeorganisasjonen Samaritans, som hun kjente fra Storbritannia og bygget opp i USA. Listeners er et konsept der innsatte i fengsler betjener hjelpetelefoner i forebyggingen av selvmord.TV-serien Follyfoot, som hadde premiere i 1971 og ble en internasjonal suksess, var inspirert av boken Cobbler's Dream fra 1963. Utover på 1970-tallet skrev Dickens fire nye bøker om livet på gården og stutteriet Follyfoot; denne gangen var det TV-serien som inspirerte henne. I Storbritannia ble historiene fra Follyfoot også utgangspunktet for en populær tegneserie.Etter at hennes ektemann døde i 1985 flyttet hun tilbake til England.I 1978 publiserte Monica Dickens en selvbiografi med tittelen An Open Book. Hennes siste bok ble utgitt posthumt.


== Order of the British Empire ==
Monica Dickens ble hedret for sine mange litterære verker og for sine litterære tjenester for Storbritannia da hun ble utnevnt til Member of the Order of the British Empire.


== Norske oversettelser ==
Flere av Monica Dickens' bøker har blitt oversatt til norsk. Allerede i 1949 ga Aschehoug forlag ut Torsdag ettermiddag, som hadde originaltittelen Thursday Afternoons og opprinnelig var utgitt i 1945. Boken var oversatt av Cato Hambro. I 1957 ga Ernst G. Mortensens forlag ut Hennes skytsengel, som var en oversettelse av romanen The Angel in the Corner. Ernst G. Mortensens forlag ga deretter årlig ut en ny roman av Dickens frem til midten av 1960-tallet.


== Bibliografi (ikke komplett) ==


=== For voksne og ungdom ===
1939 One Pair Of Hands
1940 Mariana
1942 One Pair Of Feet
1943 The Fancy
1945 Thursday Afternoons – norsk oversettelse: Torsdag ettermiddag (1949, Aschehoug; oversatt av Cato Hambro)
1946 The Happy Prisoner – norsk oversettelse: Den lykkelige fangen (1958, Ernst G. Mortensen; oversatt av Peter Magnus)
1947 Yours Sincerly (i samarbeid med Beverley Nichols)
1948 Joy and Josephine
1949 Flowers on the Grass – norsk oversettelse: Blomster i engen (1960, Ernst G. Mortensen; oversatt av Othar Bertelsen)
1951 My Turn To Make The Tea
1953 No More Meadows – norsk oversettelse: Hennes nye verden (1959, Ernst G. Mortensen; oversatt av Magli Elster)
1955 The Winds of Heaven
1956 The Angel in the Corner – norsk oversettelse: Hennes skytsengel (1957, Ernst G. Mortensen; oversatt av Peter Magnus)
1958 Man Overboard
1961 The Heart of London – norsk oversettelse: En gate i London (1961, Ernst G. Mortensen; oversatt av Einar Th. Schöning)
1963 Cobbler's Dream (gjenutgitt i 1995 som New Arrival at Follyfoot)
1964 The Room Upstairs
1965 Kate and Emma – norsk oversettelse: Venninner (1965, Ernst G. Mortensen; oversatt av Finn Aasen)
1968 The Landlord's Daughter
1970 The Listeners – norsk oversettelse: Noen å betro seg til (1970, Ernst G. Mortensen; oversatt av Sven Lange)
1971 Follyfoot – norsk oversettelse: Follyfoot (1972, Ernst G. Mortensen; oversatt av Finn Larsen)
1972 Dora at Follyfoot – norsk oversettelse: Dora på Follyfoot (1973, Ernst G. Mortensen; oversatt av Mossa Sverre)
1973 Talking of Horses (sakprosa)
1974 Last Year When I Was Young
1975 The Horses of Follyfoot  – norsk oversettelse: Hestene på Follyfoot (1974, Ernst G. Mortensen; oversatt av Bjørg Aakre)
1976 Stranger at Follyfoot
1978 An Open Book — selvbiografi
1984 A Celebration
1986 A View From The Seesaw
1988 Dear Doctor Lily
1989 Enchantment
1990 Closed at Dusk
1991 Scarred
1993 One of the Family


=== Barnebøker (utvalg) ===


==== The World's End-serien ====
1970 The House at World's End – norsk oversettelse: Huset ved verdens ende (1973, Ernst G. Mortensen; oversatt av R. H. Rodin)
1971 Summer at World's End – norsk oversettelse: Sommer ved verdens ende (1974, Ernst G. Mortensen; oversatt av R. H. Rodin)
1972 World's End in Winter – norsk oversettelse: Vinter ved verdens ende (1975, Ernst G. Mortensen; oversatt av Fridtjov D. Lødrup)
1973 Spring Comes to World's End


== Referanser ==


== Eksterne lenker ==
(en) Monica Dickens på Internet Movie Database 
(en) Monica Dickens hos The Movie Database 
Biografisk informasjon og informasjon om forfatterens barne- og ungdomslitteratur
Forfatterprofil hos forlaget Persephone